
AUCTOR. 


PROOEMIUM. 


j^onnisi  dira,  ut  ait  Horatius,  necessitate  ad 
opusculum  conscribendum  coactus,  ad  materiam  pro- 
positam accessi.  Neque  enim  est  cur  uberius  ex- 
ponam, me  ea,  qua  gaudeam,  experientia  in  arte 
medica  tam  theoretica  quam  practica  nondum  talem 
esse,  qui  novi  atque  exquisiti  quid  in  medium  pro- 
ferre possim.  Quod  qui  reputaverint , hos  aequi 
bonique  facturos  esse  existimo,  si  non  singulare 
quidquam,  sed  modo  res  tritas  vulgaresque  in  mea 
inveniant  commentatione.  Neque  vero  quidquam 
aut  egi  aut  spectavi  amplius,  quam  ut  quae  aucto- 
res praestantissimi  de  re  mea  senserint  iudicariut- 
que  atque  litteris  consignaverint,  ea  sedulo  collige- 
rem congereremque,  meo  quidem  iudicio  non  inter- 
posito. Sed  vel  in  bis  componendis  me  minime 
arbitror  omni  vacasse  errore  libenterque,  si  quis 
me  erroris  convicerit,  illud  profitebor  Terentianum : 
homo  sum,  humani  nihil  a me  alienum  puto. 


1)E  GASTRITIDE. 


§ 1. 

Gastritis  duobus  prodit  speciebus,  raro  acuta, 
frequentius  chronica. 

A.  Gastritis  acuta. 

Plerumque  cum  frigore  incedit,  quod  excipit 
calor,  plurimum  interne  maximus,  sitis  vehemens. 
Aegrotus  est  valde  anxius,  regio  gastrica  tensa,  ca- 
lida, dolens.  Dolores  quaque  pressione  vel  tactu 
regionis  gastricae,  forti  inspiratione,  corporis  inten- 
tione vehementi  augescunt,  tussisque  saepenumero 
plane  est  intolerabilis.  Simul  autem  irritabilitas 
ventriculi  est  elata,  aegri  laborant  nausea,  ructu, 
vomituritione;  adeo  usus  rerum  mollissimarum  op- 
pressionem pectoris  vomitumque  dolorificum  com- 
movet. Morbo  ingravescente  omnia  quae  capta  sunt 

nutrimenta  evomuntur,  saepe  multa  admixta  bile.  Pari 

% 

modo  alvus  fit  tarda,  postremo  obstipata.  Febris, 
quacum  morbus  ingressus,  persistit  et  ubi  principio 
non  aifuit,  paulo  post  accedit.  Qua  in  febri  pulsus 
fit  frequens,  interdum  inaequalis,  nonnumquam  in- 
termittens, duriusculus  et  contractus;  aegrotus  valde 
est  irrequietus  et  insomnis,  sitis  magna,  sicca 
lingua,  urina  parca;  aeger  interdum  hydrophobia 

correptus,  propter  spasmum  in  oesophago  et  la- 

# 

rynge  secundarium.  Morbo  gradum  summum  ad- 
ipiscente  patiens  faciem  accipit  hippocraticain  collapsu 
aggresso;  deglutitio  cum  doloribus  iungitur.  Extre- 
mitates frigescunt,  cutis  livescit,  respiratione  foe- 
tente; aeger  delirat,  dolores  iu  regione  gastrica  re- 
pente evanescunt,  abdomen  meteorismo  intumescit, 
extremitatesque  semper  fiunt  frigidiores,  pulsus  ma- 
gis inagisque  collabitur,  aegrotusque  sub  animi  de- 
liquio et  convulsionibus  animam  exspirat.  In  in- 
fantibus gastritis  acuta  non  ita  raro  repentur, 
praesertim  in  iis,  qui  lacte  materno  aut  plane  non 
sustentabantur,  aut  celerius  depellebantur  ac  simul 
nutrimenta  gravia  accipiebant.  Cuiusmodi  infantes 
febri  vexantur  eminentiore,  cui  vomitus  et  plerum- 
que diarrhoea  accedit.  Eiectae  materiae  sunt  mu- 
cosae aquosae;  praeterea  infantes  siti  cruciantur 
vehementissima,  bibunt  cupidissime,  halitum  saepe 
habent  acidule  olentem,  tactaque  regio  epigastrica 
calidissima  sentitur.  Vomitus  solet  increscere,  uti 
alvus  mucosa  aquosa.  Hic  morbus  infantes  magno- 
pere affligit,  quippe  qui  pallescant,  collabantur, 
oculis  vigorem  amittentibus;  postremo  tanquam  sui 
non  compotes  prosternuntur , oculos  torquent  so- 
poreque correpti  pereunt  sub  spasmis.  Quae  spe- 
cies creberrima  in  infantibus  tenerrimis  spatium 
obtinet  incertum,  aliquando  morbus  iarn  post  tres 
quatuorve  dies  letalis  est,  alias  per  dies  quatuor- 
decim  et  amplius  protrahitur. 

J?.  Gastritis  chronica. 

Frequentissima  est  in  adultis,  imprimis  tem- 
pestate humide  frigida  vernali  et  autumnali.  Aegroti 
queruntur  de  cardialgia,  modo  semper  modo  tum 
tantum,  si  quid  assumserint;  qui  perpetuo  cardial- 
giam  accusant,  iis  haec  cibis  captis  augescit.  Morbus 
ubi  est  gravior,  accedunt  quoque  vehementiores  vi- 
vidioresque  dolores,  qui  e medulla  spinali  per  duo 
hypochondria  usque  ad  ventriculum  vagantur,  ubi 
augentur,  lancinantes  ac  rapidi  fiunt  neque  antea 
remittunt,  quam  aegrotus  sub  vomituritione  vehe- 
menti contenta  ventriculi  evomuit.  Saepissime  au- 
tem aeger  tantummodo  aquosum  producit  liquorem, 
interdum  sapore  prorsus  carentem,  alias  acidum 
vel  salsum  (i.  e.  nostratium  Wasserkulk).  Post  hanc 
evacuationem  patiens  se  sentit  allevatum,  doloribus 
aut  disparentibus  aut  tantopere  decrescentibus,  ut 
pressio  modo  sit  obtusa.  Nec  raro  in  talibus  aegris 
pulsatio  quoque  invenitur  epigastrica;  appetitu  satis 
bono  gaudent,  raro  siti  magna  vexantur,  imo  multi 
hujus  generis  patientes  pauca  potant.  Mucosa  oris 
saepenumero  valde  rubra,  linguae  superficies  sub- 
albida, alvus  tarda.  Symptomata  quidem  febrilia 
rara,  longe  vero  saepius  systema  nervosum  a morbo 
afficitur,  ita  ut  aegroti  maxime  irritabiles  et  exinde 
morosi  existant.  Interdum  etiam  medulla  spinalis 
perquam  sensibilis  est,  parsque  potissimum  media, 
quae  ventriculo  respondet.  Ubi  processus  premun- 
tur spinosi,  saepe  dolores  oriuntur.  Morbi  spatiuin 
non  certum,  saepe  quatuor  vel  sex  hebdomadum; 


11 


libenter  recidit,  quod  fit  frequentissime  tempestate 
humide  gelida,  nec  minus  vitiis  diaeteticis  vel  animi 
affectibus.  Quibus  recidivis  morbus  sernper  peior 
pertinaciorque  evadit,  ita  ut  impetus  posteriores 
sernper  constent  diutius  quam  priores,  atque  multis 
in  casibus  malum  fiat  prorsus  habituale.  Alii  au- 
tem multos  per  annos  ex  hoc  morbo  laborant,  alii 
per  seriem  annorum  liberantur,  sed  serius  in  eum 
facile  rursus  incidunt.  Memorabile  videtur,  licet 
dolores  regionis*  gastricae  in  gastritide  chronica 
pressione  istius  plerisque  aegrotis  augeantur,  multos 
tamen  reperiri,  qui  prementes  regionem  epigastri- 
cam levamen  sibi  parent.  Quando  malum  iam  diu- 
tius perstitit,  aegrotus  sernper  magis  affligitur:  fit 
maxime  irritabilis,  moestus,  morosus,  macerrimus; 
ventriculus  pauca  modo  concoquit  et  prope  omnia 
ab  aegrotis  evomuntur,  atque  in  stadiis  posteriori- 
bus in  rebus  eiectis  saepe  canescens  in  lapidis  fis- 
silis modum,  fusca  vel  nigricans  massa  mucosa 
cernitur;  succus  gastricus  pigmento  organico  plus 
minusve  tingitur.  Postremo  tamen  aegroti  diver- 
sissime obeunt,  alii  quidem  marasmo,  quia  nihil 
amplius  nutrimenti  capere  possunt.  Apud  alios  vero 
procedente  morbo  ulcera  oriuntur  in  ventriculo, 
quae  passirn  parietes  vasis  maioris  laedunt,  unde 
vehemens  haematemesis  impetus  prodit.  Qualis  hae- 
matemesis celerrime  in  mortem  exit;  interdum  autem 
vasis  apertura  iterum  clausa,  haemorrhagia  desinit 
aegrotique  reficiuntur.  In  casibus  aliis  exulceratio 
sernper  profundius  pergit,  ita  ut  ventriculus  postremo 

perforetur,  qua  re  extravasatio  in  abdominis  cavum 
et  inde  peritonitis  gangraenosa  exoritur,  quae  iam 
post  octo,  duodecim,  viginti  quatuor  horas  necem 
afferre  solet.  Commoventur  tormina  atrocissima, 
primum  in  regione  epigastrica,  tum  per  totum  ab* 
domen,  quod  intumescit,  aegrotis  celerrime  pereun- 
tibus. Nonnumquam  accidit,  ut  partiali  chronica 
inflammatione  ventriculi,  e.  g.  in  regione  pylori, 
ceterae  ventriculi  membranae  valde  relaxentur,  quo 
ventriculus  hoc  in  loco  saepe  magnopere  adauge- 
tur. Regio  epigastrica,  interdum  totum  abdomen 
plus  minus  tumidum;  in  intervallis  vomitus  conse- 
quitur magnaeque  evacuantur  copiae  fusci  liquoris 
crassiusculi,  pressaque  regione  epigastrica  haud  raro 
copia  talis  liquoris  in  os  effunditur;  ceterum  ru- 
ctus saepe  est  aegrotis  foetidus,  quia  hic  facile  foe- 
tida gasis  genera  formantur. 

§ 2- 

1)  Secundum  telas  ventriculi,  in  quibus  morbus 
sedet,  genera  haec  discernuntur:  nonnumquam  pati- 
tur modo  serosum  ventriculi  tegumentum,  ubi  ple- 
rumque universalis  obtinet  peritonitis;  aliis  in  ca- 
sibus cunctae  membranae  tempore  eodem  affectae 
sunt:  haec  est  gastritis  phlegmonoidea,  qualis  appa- 
ret gastritis  acuta.  In  gastritide  chronica  mucosa 
potissimum  ventriculi  membrana  telaque  cellulosa 
submucosa  laborant. 

2)  Secundum  inflammationis  extensionem. 
Saepe  morbus  imprimis  afficit  regionem  pylori,  ut 

cernitur  in  gastritide  chronica;  dolores  his  in  casi- 
bus nonnullo  demum  tempore  post  cocnam  incre- 
scunt et  maxime  pressione  extrinsecus  illata  exsus- 
citantur; praeterea  haud  exigua  hic  est  ad  vomitum 
alvique  obstructionem  inclinatio.  Multo  rarius  regio 
cardiaca  afficitur,  ita  ut  in  triginta  vix  unus  huius- 
modi  casus  obveniat;  in  quo  saepe  deglutitio  im- 
pedita est,  aegrotus  interdum  plane  non  vomit,  sed 
ad  obstructionem  minus  inclinat,  Alias  morbus  mi- 
norem vel  majorem  curvaturam  afficit,  vel  anterio- 
rem posterioremve  ventriculi  superficiem.  Sedes 
vivo  homine  non  potest  certo  coniici.  Gastritis  acuta 
plerumque  plus  minus  totum  invadit  ventriculum; 
in  infantibus  solet  a fundo  exire,  corripitque  adeo 
intestini  partem. 

3)  Secundum  diagnosis  vel  facilitatem  vel  diffi- 
cultatem gastritis  dividitur  in  manifestam,  qua- 
lis plurimum  est  acuta,  atque  occultam.  Gastriti- 
dis chronicae  symptomata  saepe  sunt  obscura,  prae- 
sertim quando  malum  non'  ipsum  pylorum  aut  car- 
diam  occupat.  Nec  raro  ad  febrem  typhosam  gastri- 
tis accedit,  quo  in  casu  symptomata  minus  sunt 
perspicua.  Ventriculum  autem  saepenumero  inflam- 
mari, quod  durante  vita  non  clare  proditur,  medi- 
cis antiquioribus  haud  erat  ignotum.  Magnopere 
porro  cavendum  est,  ne  morbum  in  infantibus  non 
agnoscamus,  ubi  saepius  inflammatio  membranarum 
ventriculi  cum  magna  ad  emollitSonem  gelatinosam 
inclinatione  obvia  est.  Infantes  febricitant,  cutem 
habent  calidam,  frequentissimum  pulsum,  vomunt, 

purgant,  aquosum  mucosum  liquorem  promovent, 
siti  vexantur  acerrima,  sicut  dolore  abdominis  vehe- 
inentissimo,  quae  eo  manifestantur,  quod  infantes 
valde  eiulantes  abdomen  constringunt.  Morbo  in- 
crescente vomitus  purgatioque  passim  prorsus  de- 
sistit, sed  anxietas  et  vagitus  augentur  atque  con- 
tinuantur. Lingua  labiaque  siccescunt  coloremque 
induunt  nigricantem.  Parvuli  sopore  corripiuntur 
nec  raro  sub  convulsionibus  animam  efflant.  De- 
cursus morbi  plerumque  acutus,  saepe  modo  tres  ad 
sex  dies  explet,  alias  complures  hebdomades.  Ga- 
stritis chronica  frequenter  cognitu  difficilis  est,  co- 
gnita que  saepe  protrahitur  atque  crebro  recidit. 

4)  Secundum  typum  gastritis  acuta  frigus  habet 
continuum,  quod  in  casibus  remittit  mitioribus. 
Gastritis  chronica  ferme  semper  est  remittens,  amat 
periodice  reverti,  maxime  vere  et  autumno,  postre- 
moque  existit  aliquando  habitualis. 

5)  Secundum  conditiones  morbus  est  tum  spo- 
radicus,  tum  epidemius,  tum  idiopathicus,  tum  sym- 
pathicus. 

6)  Raro  morbus  est  simplex.  Gastritis  acuta 
plerumque  cum  febri  vehemente  coniungitur,  chroni- 
caeque  gastritidi  saepe  febris  lenta  accedit.  Prae- 
terea simul  obtinent  frequenter  pneumonia,  hepati- 
tis, splenitis,  pancreatitis,  nec  raro  aegroti  gastri- 
tide atfecti  ictero  laborant.  Ceterum  gastritis  crebro 
cum  dyscrasia  complicata  est. 

7)  Secundum  characterem  dynamicum;  ga- 
stritis acuta  solet  sthenica  esse,  licet  pulsus  haud 

raro  frequentissimus,  parvus,  suppressus  atque  aeger 
maxime  languidus  esse  videatur,  id  quod  depri- 
mente morbi  vi  in  plexum  solarem  efficitur.  Chro* 
nica  quoque  gastritis  sthenicum  habet  characterem, 
sed  longe  minus  intensum.  Gastritis  interdum  ad 
febres  abcedens  typhosas,  initio  quidem  leniter  sthc- 
nica  est,  posterius  autem  asthenica,  nonnumquam 
adeo  indolis  paralyticae. 

§ 3. 

Exitus  morbi  valde  variant: 

1)  In  resolutionem.  Sensim  sensiinque  sym- 
ptomata mitigantur  et  postremo  omnino  desistunt. 
Apparent  critica  evacuatio,  sudor,  urina,  passim 
quoque  vomitus  criticus  vel  biliosa  diarrhoea,  ali- 
quando criticae  haemorrhoides  vel  catamenia,  etiam 
eo  nonnumquam  excitata,  quod  in  regione  epigastrica 
erythema,  erysipelas  vel  exanthema  herpeticum  for- 
matur. Qui  faustus  exitus  tunc  est  sperandus, 
quando  aegrotus  de  cetero  sanus  est,  inflammatio 
non  vehementior,  causaque  remota  non  maligna  ac 
morbus  statim  ab  initio  recte  et  cognitus  et  tra- 
ctatus est. 

2)  In  suppurationem.  Haec  modis  diversis 
nascitur.  Gastritis  acuta  interdum  abscessum  inter 
ventriculi  membranas  provocat.  Ubi  morbus  ad 
certum  quendum  gradum  provectus,  subito  nonnihil 
decrescit,  neque  vero  plane  desistit,  sed  fit  lente- 
scens; aegrotus  saepius  infestatur  horripilationibus, 
maximis  sudoribus  nocturnis.  Nonnumquam  rum- 

pitur  abscessus  pergitque  contentum  in  ventriculi 
cavum  atque  aeger  pus  eiicit.  Alias  ruptus  ab- 
scessus in  cavum  abdominis  penetrat  et  aeger  peri- 
tonitide gangraenosa  celeriter  conficitur.  Aliquando 
ventriculus  ibi,  ubi  est  abscessus,  cum  abdominis 
pariete  conglutinatus  est,  tuncque  abscessus  foras 
aperitur  atque  interdum  fistula  oritur,  si  quidem 
abscessus  partim  foras  partim  ad  ventriculum  ver- 
sus sese  aperuit.  Inde  pars  ciborum  potulentorum- 
que  sumtorum  effluit,  nonnullique  aegroti  hoc  malo 
diutissime  laborant,  plerique  vero  mox  hectici  fiunt 
et  marastici.  Passim  ulcus  in  mucosa  ventriculi 
gignitur,  modo  plus  modo  minus  profunde  in  ven- 
triculi parietes  penetrans.  Hic  quoque  morbi  sym- 
ptomata remittunt,  remanentque  ista  gastritidis  chro- 
nicae. Sub  rebus  quidem  laetis  ulcus  potest  sane- 
scere, sed  non  raro  semper  profundius  fit  ac  po- 
stremo ventriculi  tunicas  perforat,  cuius  contentum 
in  cavum  abdominis  elFusum  peritonitidem  commo- 
vet gangraenosam.  Passim  autem  locus,  qui  perfo- 
ratur, iam  antea  cum  partibus  vicinis,  veluti  cum 
hepate  concrevit,  quo  in  casu  ulcus  has  quoque 
partes,  quibuscum  ventriculus  est  concretus,  de- 
struere potest,  effluvio  quidem  in  cavum  abdomi- 
nis oriente. 

3)  In  hypertrophiam  et  i n c r assati  on  em 
tunicarum  ventriculi.  Hic  exitus  chronicae 
gastritidis  frequentissimus , quando  morbus  creber- 
rime revertitur  valdeque  producitur  ac  denique  ha- 
bitualis existit.  In  universum  iste  exitus  proditur 

eo,  quod  chronicae  gastritidis  symptomata  semper 
crebrius  redeunt,  diutius  constant,  denique  nunquam 
prorsus  disparent.  Ventriculus  semper  evadit  irri- 
tabilior, aegrique  ad  postremum  aut  pauca  aut  ni- 
hil assumere  possunt.  Doloribus  patientes  nunquam 
plane  relinquentibus  et  post  capta  nutrimenta  ma- 
gnopere exacerbescentibus,  aegroti  permultum  vo- 
munt rebusque  in  eiectis  semper  plus  cernitur  massa 
lapidis  fissilis  instar  canescens,  nigricans,  mucosa; 
alvus  fit  tardior,  habitus  aegroti  affligitur,  nempe 
hic  macrescit,  animus  eius  maxime  irritabilis  evadit 
ac  denique  durities  interdum,  tumor  in  regione  epi- 
gastrica sentitur;  postremo  aegroti  summo  absumun- 
tur marasmo.  Nonnulla  eo  etiam  antea  obeunt,  quod 
ia  loco  ventriculi  indurato  posterius  ulcerationes 
exoriebantur,  quibus  aut  maius  vas  sanguiferum 
aperiebatur,  aut  ipse  destruebatur  ventriculus.  Ali- 
quando in  ventriculo  per  gastriti  dem  chronicam  na- 
scuntur excrcscentiae  polyposae,  spongiosae,  molles, 
aut  durities  characterem  habet  fungi  medullaris  vel 
scirrhi,  Qui  status  per  vitam  non  certo  produntur, 
nam  tantummodo  symptomata  gastritidis  chronicae 
deprehenduntur,  et  quum  aeger  valde  est  cachecti- 
cus vel  affectibus  deprimeEitibus  magnopere  crucia- 
tus, malum  characterem  illum  habere  coniicere  licet« 
Sedes  harum  degenerationum  plurimum  variat,  free 
quentissima  est  ad  pylorum.  Dolores  primum  una 
vel  duabus  horis  post  coenam  augentur,  atque  in- 
super regio  pylori  adversus  pressionem  extrinsecus 
illatum  maxime  est  sensibilis.  Aegri  permultum 
vomentes  alvum  habent  tardam.  Attamen  haec  sym- 

2 


18 


ptomata  non  semper  constant.  Quem  locum  patiens 
dolorum  sedem  perhibet,  eum  non  licet  certo  am- 
plecti, quoniam  coenaestliesis  in  ventriculo  tenuis 
est.  Vomitus  interdum  desideratur,  quia  ventricu- 
lus cum  partibus  propinquis  concretus,  aut  simul 
cullei  instar  dilatatus  est.  Praeterea  huius  generis 
aegroti  saepe  sedibus  gaudent  optimis,  quod  pylo- 
rus quidem  incrassatus  induratusque,  neque  vero 
coarctatus  est.  Marius  morbus  ad  cardiarn  sedet, 
quo  in  casu  deglutitio  impedita,  regio  scrobiculi 
cordis  valde  sensibilis , ‘oesophagi  specillum  saepe 
difficile  in  ventriculum  penetrat,  et  aeger  minus  ad 
vomendum  proclivis  haud  facile  vomit.  Minus  etiam 
characteristica  sunt  symptomata,  quando  malum  alium 
ventriculi  locum  sedem  habet. 

4)  In  ventriculi  em  olli  tio  nem  gelatino- 
sam. Exitus  apud  infantes  creberrimus,  rarus  apud 
adultos.  Plerumque  emollitio  a membrana  profici- 
scitur mucosa  et  inde  paulatim  per  partes  ventri- 
culi reliquas.  Morbus  solet  esse  acutus  proditur- 
que  doloribus  magnis;  infantes  valde  anxii  atque 
clamantes  pedes  ad  abdomen  retrahunt,  halitu  acide 
olente.  Infantes  multum  et  vomunt  et  evacuant, 
magna  vexantur  siti  atque  inquiete,  vehemente  fe- 
bri, denique  pallescunt  et  languefiunt,  cubant  tan- 
quam  attoniti,  spasmis  corripiuntur,  saepe  soporosi 
interimuntur. 

5)  In  gangraenam.  Qui  est  exitus  gastriti- 
dis acutae  frequentissimus,  maxime  apud  adultos. 
Symptomata  principio  sunt  vehementissima,  tum  do- 
lores gastrici  subito  remittunt,  vires  coilabuntur, 

extremitates  fiunt  gelidissimae,  pulsus  parvus  et  in- 
termittens, crebrae  lipothymiae,  collapsus  universa- 
lis, aeger  moritur.  Mirandum  sane  est,  quod  ae- 
groti nonnulli,  qui  inter  morbum  exacerbescentem 
sopore  corripiebantur,  gangraena  incedente  insoli- 
tam produnt  mentis  claritatem. 

§.  4. 

Cum  morbus  esset  acutus,  vasa  capillaria  ven- 
triculi et  potissimum  membrana  eius  mucosa  san- 
guine rubro  iniecta  atque  superpicta  reperiuntur. 
Praeterea  mucosa  est  laxata,  nonnihil  mollita,  lu- 
brica, interdum  exsudato  lymphae  plasticae  obtecta. 
Aliquando  inter  ventriculi  membranas  abscessus  re- 
peritur  tum  major,  tum  minor,  qui  adhuc  clausus 
est  aut  jam  apertus  in  ventriculum,  vel  in  abdominis 
cavum,  vel  foras,  vel  in  organon  vicinum,  e.  g.  co- 
lon transversum.  Saepius  in  ventriculo  ulcera  in- 
veniuntur et  in  anteriore  quidem  aut  posteriore  pa- 
riete, ad  pylorum  aut  ad  cardiam.  tjuae  plerum- 
que tanta  sunt,  quantus  nummus  grossorum  quatuor, 
margines  habent  elatos,  rubros,  albide  flavidam  su- 
perficiem et  plus  minusve  alte  in  ventriculi  tunicas, 
in  propinqua  quoque  organa  penetrant,  quibuscum 
ventriculus  loco  affecto  concretus  est.  Post  gastri- 
tidem  chronicam  ulcera  in  ventriculo  deprehendi- 
mus magnitudine  volae  manus,  quae  non  modo  ven- 
triculi tunicas  destruebant,  sed  etiam  tres  quatuorve 
lineas  in  substantiam  hepatis  cum  ventriculo  con- 
creti, aut  in  telam  pancreatis  porriguntur,  quod  cum 
ventriculo  concrevit.  Talia  ventriculi  ulcera  sane- 

scere  queunt,  quo  facto  cicatrices  conspiciuntur: 
manifestae,  aut  prorsus  laeves  maculae  repcriuntur, 
membranae  longe  crassiores  et  firmiores  sentiuntur, 
et  inde  ab  istis  maculis  ventriculi  speciem  prae  se 
ferunt  radiantem.  Ubi  ulcus  ventriculi  tunicam  per- 
forabat contentumque  in  cavum  abdominis  elfunde- 
batur,  ibi,  si  abdomen  aperitur,  gas  prodit  foetidum, 
foetente  liquore  effuso*  Viscera  cernuntur  inflam- 
mata, hic  illic  lympha  plastica  contecta,  locoque 
ventriculi,  per  quem  effusio  fiebat,  parvae  infundi- 
bulifonnes  aperturae  in  ventriculi  tunicis  deprehen- 
duntur. Degeneratio  membranarum  interdum  levis- 
sima est,  maximeque  apud  eos,  qui  gastritide  chro- 
nica ahsurnti  sunt,  tantummodo  nigricans  exstat 
membrana  mucosa.  Plerisque  autem  in  casibus 
post  gastritidem  chronicam  tunicae  ventriculi  incras- 
satae et  induratae  cernuntur,  cuius  rei  causa  in  hy- 
pertrophia vertitur  submucosae  telae  cellulosae,  quae 
tunicam  muscularem  cum  membrana  mucosa  con- 
iungit,  incrassata  est  fitque  lardosa.  In  individuis 
plus  vel  minus  cachecticis  est  in  tela  cellulosa  hy- 
pertrophica scirrhus,  vel  saepius  etiam  fungus  me- 
dullaris depositus.  Qua  incrassatione  aut  indura- 
tione  ventriculi  membranarum  cavum  istius  in  loco 
affecto  angustatur.  Uniusmodi  degenerationes  fre- 
quentissimac  sunt  in  regione  pylori,  rarius  ad  Car- 
diam vel  alio  ventriculi  loco.  JMalo  ad  pylorum 
sedente,  hic  plus  minus  coarctatus  est:  passim  lo- 
cus incrassatus  et  degeneratus  iam  in  suppuratio- 
nem abiit,  qua  re  tunicae  ventriculi  perforatae  sunt 
vel  vas  ejus  majus  apertum,  quo  haemarrhagia  le- 

talis  provocabatur.  Raro  ventriculi  degeneratio  in 
eo  constat,  quod  cxcrescentiae  polyposae  ex  mu- 
cosa ventriculi  oriebantur,  aut  crassae  firmacque, 
aut  laxae  ac  fungosae.  Emollitiones  gelatinosae  cre- 
berrime in  fundo,  interdum  autem  super  ventriculum 
totum  porriguntur,  imo  super  partes  intestini  haud 
exiguas.  Sem per  talis  emollitio  in  membrana  mu- 
cosa initium  capit,  et  nonnunquam  hac  solum  deter- 
minatur atque  eo  tum  manifestatur,  quod  mucosa 
in  loco  affecto  solito  facilius  cultri  manubrio  a tu- 
nica musculari  deradi  potest.  Aliquando  omnes 
membranae  emollitionis  participes  existunt  et  rum- 
puntur facillime,  interdum  iam  ante  sectionem,  for- 
tasse etiam  inter  vitam.  Ventriculo  ante  sectionem 
rupto,  contentum  plerumque  effusum  inter  fundum 
ac  lienem.  Raro  oesophagus,  diaphragma,  vel  pulmo 
vicinus  degenerationem  participant.  Contenta  ven- 
triculi emolliti  valde  acide  plurimum  olent,  locique 
emolliti  nonnunquam  omnino  pallidi,  alias  rubide 
fusci.  Gangraena  ea  re  insignitur,  quod  locus  de- 
structus adspectum  praebet  nigricantem,  valde  mol- 
lis et  lacerabilis  est  et  ingratum  odorem  habet  gan- 
graenosum. Vicinia  loci  gangraenosi  plus  minusve 
inflammata. 

§ 5. 

Gastritis  acuta  non  facile  cognoscitur,  etenim 
dolores  atroces  in  regione  gastrica  solo  rheumatismo 
nonnunquam  exoriuntur,  qui  tum  in  fascia  super- 
ficiali, tum  in  musculis  potitis  abdominis  sedet.  Hic 
autem  cetera  gastritidis  symptomata  desunt  ac  prae- 

terea  animadvertitur,  dolores  magnopere  evehi,  si 
modo  lenissime  fasciam  superficialem  aut  musculos 
abdominis  movere  conamur.  In  carditide  passim 
dolores  vehementissimi  in  regione  gastrica  exstant. 
Praeterea  hepatitidem,  praesertim  lobi  sinistri  cum 
gastritide  permutare  non  licet. 

Gastritis  chronica  saepcnumero  cum  cardial- 
gia  confunditur.  Cardialgiae  merae  sunt  rarae;  nec 
vero  nos  oblivisci  oportet,  symptomata  chronicae 
gastritidis  interdum  procreari  inorbis  longe  afiis, 
qui  in  organis  longe  aliis  sedein  habent,  quo  perti- 
nent plures  morbi  chronici  cerebrales,  sympathice 
ventriculum  afficientes.  Insuper  symptomata  illa 
saepe  sympathice  proferuntur  morbis  renum,  horum 
calculis,  hypertrophia  et  degeneratione,*  frequen- 
tius etiam  pressione,  quae  intumescentia  et  indura- 
tione  organorum  vicinorum  in  ventriculum  exseri- 
tur. Herniae  quoque  aliquando  causae  sunt  ignotae 
chronici,  tantum  sympathici  morbi  gastrici.  Adeo 
in  sectionibus  nullo  modo  facillimum  est,  de  gastri- 
tidis praesentia  diiudicare:  neque  enim  insolitum 
ruborem  mucosae  vel  serosae  membranae  statini 
inflammationem  ducere  licet,  nam  saepe  illae  valde 
rubrae  et  minimis  punctulis  saguineis  obsitae  sunt 
ili  individuis  morbo  longe  alio  mortuis.  Quod  phae- 
nomenon creberrime  causam  in  eo  habet,  quod  ex- 
tremo vitae  tempore  cor  sanguinem  non  sine  vi  in 
vasa  capillaria  pellebat,  quae  istum  non  poterant 
rursus  expellere.  Neque  quamque  gelatinosam  mem- 
branarum ventriculi  emollitionem  documentum  ga- 
stritidis existimare  licet. 

§ 6. 

Potentiarum  nocentium  vi  praevalente  gastritis 
in  hominibus  quidem  diversis  nasci  potest,  sed  sae- 
pissime in  irritabilibus,  imbecillis.  Gastritis  et  in- 
fantes et  adultos  infestare  potest,  iili  quidem  maxime 
ad  gastritidem  acutam  proclives  sunt,  adulti  ad 
chronicam,  quae  saepe  degenerationibus  gravissimis 
membranarum  ventriculi  ansam  praebet.  Sexus  se- 
qui or  videtur  hoc  malo  frequentius  laborare,  et  qui 
semel  ab  eo  corripiebatur,  facillime  in  idem  recidit, 
id  quod  praesertim  in  gastritidem  chronicam  cadit. 
Potentiis  nocivis,  quae  inprimis  hunc  morbum  pro- 
ferunt, annumeramus  vim  in  regionem  gastricam 
illatam,  vulnerationes  eiusdem,  porro  hernias,  tum 
ingesta  perniciosa,  superpletionem  ventriculi,  prae- 
sertim difficilibus  ad  concoquendum  cibis,  immodi- 
cum usum  condimentorum,  potuum  fermentatorum 
et  spirituosorum.  Permultum  quoque  calidiores  cibi 
potusque  nocent,  quippe  ventriculum  comburentes, 
nec  minus  frigidiora  nutrimenta  potulentaque,  praeser- 
tim corpore  calefacto.  Denique  huc  spectant  de- 
glutita  mechanica  venena,  e.  c.  acus,  nummi.  Sae- 
pius etiam  venena  chemica  hunc  morbum  produ- 
cunt, quo  pertinent  immodicae  doses  salium  neu- 
trorum, nitri,  ammonii,  porro  alcalia  caustica,  acida 
concentrata,  abusus  phosphori,  arsenici,  sublimati 
etc.  Memorabile  videtur,  ventriculum  plures  res 
facile  tunicam  inflammantes,  e.  g.  sinapim,  armo* 
raciam  optime  sustinere,  quod  inde  videtur  expli- 
candum, quod  harum  substantiarum  immediata  vis 
iu  ventriculum  partim  tegumento  mucoso,  partim 

perpetuo  motu  peristaltico  impedita  est.  Porro  huc 
referenda  sunt  corporis  producta,  quae  in  ventri- 
culum vim  exercent  perniciosam,  uti  bilis  deprava- 
tissima,  quae  in  nonnullis  hepatis  morbis  per  duo- 
denum in  ventriculum  effunditur;  deinde  maior  succi 
gastrici  acrimonia,  acor  in  ventriculo,  nimia  ven- 
triculi contentio  in  vomitu  maximo,  denique  capitis 
laesiones,  quae  sympathice  gastrifidem  commovent. 
Neque  raro  gastritis  gignitur  inde,  quod  inflamma- 
tiones intestini,  hepatis,  lienis  etc.  ad  ventriculum 
propagantur.  Interdum  quoque  gastritis  oritur  me- 
tastatice, podagra  exanthematibus,  pedum  sudoribus 
suppressis,  perturbatis  catameniis  vel  haemorrhoi- 
dibtis. 

§•  7. 

Gastritis  scmper  est  morbus  periculosus:  ga- 
stritide acuta  aeger  saepe  moritur  celerrime  ex  apo- 
plexia vel  sub  convulsionibus,  nonnisi  vehementi 
morbi  irritatione  cerebri  medullaeque  spinalis.  Alias 
morbus  eo  aegrotos  conficit  celeriter,  quod  abit  in 
gangraenam.  Ille  quidem  exitus  inprimis  in  imbe- 
cillis, irritabilibus  personis  animadvertitur,  hic  vero 
potissimum  gastritide  vehementissima.  Gastritis  ex 
suppressa  podagra  exorta  potest  pariter  citissime 
enecare,  vel  vi  vitali  exhausta  vel  gangraena.  Ga- 
stritis chronica  quidem  ab  initio  non  ita  perniciosa, 
sed  valde  protrahitur,  ad  recidendum  maxime  est 
proclivis,  gravissimis  ansam  praebet  degenerationi- 
bus tunicarum  ventriculi,  quibus  aegrotus  serius 
ocius  interimitur.  Pessimi  sunt  casus,  ubi  gastritis 

potentiis  malignis  nata  est,  v.  e.  venenis  fortioribus. 
Prosperum  est,  si  morbus  in  tempore  recte  tracta- 
tur, nam  tum  sese  potest  resolvere.  Abscessus  in 
ventriculi  membranis  praeter  consuetudinem  tantum 
sanescunt j ulcera  quidem  membranis  ventriculi  non- 
nunquam  sanantur,  ut  ex  cicatricibus  liquet.  In- 
crassatio  induratioque  ventriculi  morbus  est  pessi- 
mus, quippe  qui,  si  semel  adest,  plerumque  refu- 
tari nequeat.  Peior  etiam  res  existit,  quando  in- 
duratio  in  suppurationem  transit,  et  omnium  ma- 
xime mala,  si  ista  induratio  non  est  simplex,  sed 
fungi  medullaris  vel  scirrhi  utitur  charactere,  ubi 
aegroti  celerrime  pereunt.  Transitus  in  emollitio- 
nem  gelatinosam  nunquam  nou  est  periculosus,  ete- 
nim huius  generis  aegri  plerumque  subito  peritoni- 
tide gangraenosa  obeunt,  quia  ventriculus  rumpeba- 
tur. In  aliis,  praesertim  in  infantibus  cerebrum 
medullaque  spinalis  afficitur  sympathice.  Nec  nisi 
praeter  consuetudinem  morbus  quatuor  ad  sex  heb- 
domades producitur,  nec  emollitio  haec  gelatinosa 
emendari  potest.  Ubi  gangraena  in  ventriculo  ob- 
via, aegrotus  solet  ex  vita  discedere,  plerumque 
aliquot  horis  post  illius  incessum  suffocatus. 

§ 8. 

Indicatio  prima  conditiones  removeri  vult. 
Cum  ventriculus  cibis  potulentisque  superpletus  ac 
magna  extensione  debilitatus  est,  cave,  ne  statim 
emeticum  porrigas,  cuius  loco  regio  gastrica  circu- 
latim  friccnanda,  aromaticis  cataplasmatibus  vel  sina- 
pismo contegenda  et  tum  demum,  cum  vis  vitalis 

resuscitafa  est,  aegrotus  ad  vomendum  adigendus 
est  eo,  quod  faucem  penna  oleo  tincta  stimulare 
conamur.  Ubi  ventriculi  debilitatio  maior  est,  clys- 
mata  adbibentur  irritantia,  interne  parvae  doses 
aetheris  parvique  ictus  electrici  in  regionem  gastri- 
cam. His  quoque  in  casibus  gastrica  antlia  Weissii 
advocari  possit.  Aeger,  qui  res  devoravit  calidiores, 
statim  debet  aquam  gelidam  potare,  tum  ernulsio 
blanda  administratur,  diaeta  lactea,  res  mucosae  ve- 
getabiles, iuscuium  carneum  etc.  Quando  aeger 
corpore  calefacto  gelida  bibit,  regio  gastrica  reme- 
diis infricetur  irritantibus , interne  aethere  admini- 
strato cum  tinctura  opii,  aeger  usque  dum  sudet 
obambulet,  tumq-ue  cubitum  eat.  Ubi  aegrotus  ve- 
nenum hausit  neque  satis  fortiter  vomit,  quam  pri- 
mum ei  emeticum  aptum  porrigendum;  dein  multi 
mucosi  potus  involventes  ordinentur,  decoctum  al- 
thaeae, verbasci  etc.  Si  aegrotus  res  mechanicas 
perniciosas  devoravit,  ei  crassa  pulte  solani  tu- 
berosi et  similibus  fruendum,  non  neglectis  potu- 
lentis corpus  deglutitum  emollientibus  et  resolven- 
tibus. Ventriculo  contusionem  passo,  primum  ad- 
mittatur venaesectio , hirudines  regioni  gastricae 
applicentur  ct  postea  aromaticae  infrictiones  atque 
cataplasmata,  adiunctis  medicamentis  narcoticis.  Ga- 
stritide ex  suppressa  podagra  orta,  pro  variis  ca- 
sibus varie  agendum:  cum  aegri  robusti  sunt  tt 

plethorici,  severa  antipblogosis  adbibenda  est  simul- 
que  sinapismi  pedibus  imponendi,  ut  podagra  re- 
ducatur. Quando  autem  aegroti  natura  sunt  im- 
becilli atque  decrepiti,  aetheris  sulphurici  doses 

magnae  praescribantur,  i.  e.  cochlear  minus  dimi- 
dium usque  ad  unum,  aqua  menthae  piperitae  dilu- 
tum j praeterea  hic  prosunt  infusa  theiformia  me- 
lissae,  menthae  etc.,  calida  aromatica  pediluvia,  ve- 
sicatoria  ad  pedes.  Si  gastritis  turbatis  ex  cata- 
ineniis  vel  haemorrhoidibus,  aut  suppressis  exanthe- 
matibus vel  pedum  sudoribus  evasit,  plurimum  in- 
terest,  ut  hae  secretiones  restituantur  vel  in  locum 
earum  morbi  sufficiantur  vicarii. 

Indicatio  secunda.  Morbus  tractandus  se- 
cundum characterem  dynamieum. 

a)  Gastritis  acuta  severum  usum  methodi  an- 
tiphlogisticae  requirit,  ante  omnia  sanguinis  deple- 
tionem haud  exiguam.  At  non  obliviscendum,  ta- 
libus aegrotis  pulsum  non  raro  parvum  et  infirmum 
esse,  extremitates  frigidas  etc.,  licet  vcnaesectio  ne- 
cessaria existat.  Charactere  vehementer  sthenico 
symptomata  localia  atrocissima  sunt • illo  autem  as- 
thenico topicae  affectiones  minimae  sunt,  nullaquo 
eis  cum  debilitate  universali  ratio  intercedit.  Anti- 
phlogosi  instituta  dolores  remittuntur,  pulsus  effer- 
tur fitque  plenior  atque  omnes  nervorum  affectio- 
nes disparent.  Sed  plerumque  morbus  aliquo  tem- 
pore interiecto  exacerbatur,  quare  patientes  saepe 
visendi , et  cum  senseris  impetum  novum  imminere, 
hunc  repetita  venaesectione  arcere  tentes.  Passim 
venaesectio  ter,  quater  et  amplius  iteranda.  In  in- 
fantibus hirudines  regioni  gastricae  imponuntur,  pro 
statu  quidem  aetatis  et  impetuum  vehementia  duae, 
quatuor,  sex,  octo  ad  duodecim.  Neque  raro  in 
adultis  usus  hirudinum  necessarius.  Interna  autem 

antiphlogistica  111  gastritide  acuta  fere  nunquam  non 
aegre  feruntur,  quippe  ventriculum  nimis  irritantia 
vomitumque  commoventia  liaud  levem.  Maxime  vero 
cavendum  est,  ne  vomitum  violentum  in  gastritide 
acuta  sic  dictis  antispasmodicis  removere  velis,  ut- 
pote  quae  inflammationem  mirifice  augeant.  Cete- 
rum ventriculi  actio  turbulenta  est  sedanda  et  hanc 
oh  causam  omnia  irritamenta  a ventriculo  probi- 
benda.  Aegrotus  tantummodo  rebus  mollissimis 
hisque  adeo  copia  modo  minore  fruatur  oportet,  v. 
c.  lacte,  tenui  emulsione  amygdalarum,  avenae  ex- 
corticatae  etc.  Nonmmquam  etiam  hae  res  vomitu 
eiiciuntur  tumque  clysmata  et  vaporaria  ad  pectus 
adhibenda.  Salliard  in  infantium  gastritide  aquam 
herbae  lactucae  efficacissimam  invenit,  nec  usum 
multae  aquae  gelidissimae,  gelidasque  fomentationes 
regioni  gastricae  applicatas  non  laudat.  Insuper 
quoque  tepidae,  emollientes  et  sedantes  fomentatio- 
nes atque  cataplasmata  ex  floribus  chamomillae, 
sambuci  nigri,  menthae  piperitae,  addito  hyoscyamo 
etc.  in  regione  gastrica  ponuntur,  inflictionibus  ex 
unguento  volatili  cum  opio  non  praetermissis.  Ve- 
rum haec  remedia  post  idoneam  demum  sufficien- 
temque  sanguinis  missionem  apta  sunt.  Usus  vero 
clysmatum  in  gastritide  acuta  nunquam  negligendus, 
etenim  duras  faeces  eliminant,  sanguinem  ad  inte- 
stina crassa  alliciunt  et  a ventriculo  derivant.  Sym- 
ptomatibus quidem  gastritidis  acutae  evanescentibus 
ventriculo  contra  irritabili  persistente,  aegroto  par- 
vae dentur  doses  calomelanos  cum  antiquantulo 
opii,  aut  parvae  doses  bismuthi  nitrici  praecipitati 

cum  pauxillo  opii,  aut  tloses  minimae  morphii  ace- 
tici  administrentur,  simulque  aliquamdiu  vesicato- 
rium  ad  regionem  gastricam,  aegroto  in  tempus  ali- 
quod diaetam  blandam  sequi  coacto. 

b)  Gastritis  asthenica  cum  erethismo. 
Gastritis  chronica  in  universum  est  erethica;  in 
primis  morbi  stadiis  congestio  sanguinis  ad  ventri- 
culi tunicas  aucta,  ac  plus  minusve  antiphlogistice 
est  agendum.  Cum  aegroti  plethorici  robustique 
sunt,  cura  a venaesectione  incipiatur,  in  adultis 
unc.  x — xn,  et  deinde  hirudines  No.  x — xn  ad 
regionem  gastricam  applicentur.  Aegroto  imbecillo 
venaesectio  quidem  non  est  indicata,  sed  hirudines 
hic  quoque  saepe  prosunt.  Plurimum  aegri  alvo  la- 
borant obstructa,  quapropter  mitia  salia  neutra  et 
clysteres  advoces.  Praeterea  omnia  irritamenta  ve- 
hementia a ventriculo  avertenda,  quem  ad  finem  cura 
lacte  butyriuo  optime  instituitur;  simul  antiphlogistica 
mitia,  parvae  calomelanos  doses  etc.  ordinentur.  In- 
flammatoria irritatione  ventriculi  manifesto  tempe- 
rata, magisterium  bismuihi  multum  conducit,  prae- 
sertim medicamine  sedante  adiecto,  v.  c. 

Rp.  Bismuthi  nitrici  praecip.  gr.  ii. 

Extr.  Hyoscyami 
s.  Extr.  Conii  inacui,  gr.  i. 
s.  Opii  puri  gr.  f 
s.  Morphii  acetici  gr.  ~2 
Sacchar.  albi  gr.  xii. 

M.  f.  pulv.  disp.  dos.  tal.  No.  xii.  da  ad  vitrum 
album.  S.  ter  quaterve  quotidie  pulv.  i. 

Simul  sedans  porrigatur  antispasmodica  thea, 

praecipue  herbae  mari  veri,  nec  raro  folia  bucco 
prosunt.  Decrescente  jam  magis  magisque  ventri- 
culi irritabilitate,  aliquamdiu  vesicatorium  regioni 
gastricae  admoveatur,  maxime  prope  pylorum,  aut 
hoc  in  loco  exanthema  per  unguentum  tart.  sti hiati 
sustentetur,  aut  parvum  adhibeas  setaceum,  aegro 
passim  victum  nonnihil  consistentem  capiente,  mo- 
dicum iuris  carnei  modum,  duas  tresve  carnis 
assae  uncias  et  aequam  pomorum  tostorum  copiam. 
Vesperi  autem  adhuc  victus  sit  tenuior,  ad  sum- 
mum iusculum  ex  aqua  paratum.  Denique  huius- 
modi  aegris  multum  conducit  motio  maior,  multa 
ambulatio,  adeo  equitatio.  — Porro  huc  pertinent 
casus,  in  quibus  gastritis  principio  acute  sthenica 
non  perfecte  resolvebatur,  sed  posterius  asthenice 
erethica  fiebat ? ubi  sub  curae  finem  medicamenta 
sedantia  cum  diaeta  idonea  impendi  debent.  Dein 
eodem  spectant  hi  casus,  in  quibus  gastritis  ad  fe- 
bres accedit  typhosas,  ubi  res  primaria  in  praesente 
typho  recte  tractando  sita  est.  Quod  hic  affectio- 
nes gastricas  attinet,  aegrotus,  si  quidem  multum 
vomit,  pulveres  sedantes,  parvas  aquae  selteranae 
lacte  admixto  quantitates  assumat.  Quum  morbus 
iam  in  stadio  versatur  nervoso,  iuxta  curam  univer- 
salem emplastrum  aromaticum  in  regione  gastrica 
colloces.  Ubi  casus  est  pessimus  aegerque  omnia 
evomit,  aquae  frigidae  usum  instituas. 

Indicatio  tertia.  Licet  nonnunquam  gastri- 
tidem  eo  minuere,  quod  a ventriculo  derivare  niti- 
mur. Ubi  vero  gastritis  est  acute  sthenica,  ante 
omnia  ea  per  sanguinis  detractiones  temperanda^ 

priusquam  aliquid  agas  aliud.  Medicamentis  deri- 
vantibas  maxime  accensenda  sunt  laxantia,  nec  vero 
acriter  irritantia . sed  modo  mitissima,  ol.  ricini, 
fructus  tamarindorum  etc.,  et  ventriculo  ne  lias  qui- 
dem res  sustinente,  in  usu  clysmatum  aperientium 
acquiescas.  Permultum  quoque  prosunt  haud  raro 
externa  cutis  irritamenta,  balnea  tepida,  regionis  ga 
stricae  inflictiones  linimento  volatili  camphorato, 
sinapismi  et  vesicatoria  ad  regionem  gastricam;  in 
gastritidis  chronicae  casibus  pertinacibus  setaceum 
regioni  gastricae  applicetur. 

Indicatio  quarta.  Cura  secundum  exitus 
morbi  diversos  varianda;  quando  ille  resolvitur, 
diaphoreticis  utimur  mitibus,  veluti  potissimum  bal- 
neis tepidis,  interne  simul  mitibus  medicamentis  sedan- 
tibus, pulveribus  aerophoris  etc.,  nonminquam  etiam 
theae  aromaticae  scutella,  e.  g.  florum  sambuci  cum 
pauxillo  menthae  piperitae.  Si  morbus  protrahebatur, 
ita  ut  exsudatum  lymphae  plasticae  inter  membra- 
nas ventriculi  restitisse  metuas,  modicae  doses  ca- 
lo mela  nos  cum  aliquantulo  opii  vel  morphii  acetici 
et  unguentum  mercuriale  in  regionem  gastricam  ad- 
hibeantur; simul  per  tempus  aliquod  diaeta  sit  te- 
nuissima. Gastritide  autem  in  suppurationem  trans- 
grediente,  haud  inultum  ad  aegrum  servandum  con- 
ferre licet*  diaetam  oportet  mitissimam  esse  et  par- 
cissimam, aquam  selteranam  ac  lac,  tenue  iusculum 
carneum,  ova  mollissima,  sago  etc. 

Abscessu  oriente  qui  ili  ventriculi  cavum  exit, 
diaeta  blanda  continuatur,  posterius  lac  asininum 
datur  cum  aqua  selterana;  abscessu  foras  erumpente 

ac  fistula  nata  ventriculi,  res  primariae  sunt  diaeta 
conveniens  nec  incommoda  ligatura,  quam  elastica 
pelotta  optime  alligamus,  quae  zonae  affixa  est, 
ita  ut  ciborum  prolapsus  e ventriculo  praepeditus 
sit.  Haec  ligatura  aliquoties  quotidie  purganda. 
Adversus  ventriculi  ulcera  nihil  licet  grave  insti- 
tuere, ubi  sicut  in  gastritide  chronica  omnino  agen- 
dum est.  Tunicis  ventriculi  degeneratis  prognosis 
est  infaustissima,  quia  cum  semel  exstiterunt  dege- 
nerationes, plerumque  reformari  nequeunt.  Item 
praesagium  triste,  si  in  gastritide  emollitio  ventri- 
culi gelatinosa  obvia  est.  Ubicunque  hic  exitus 
timendus  est,  e.  c.  in  infantibus,  aeger  diaetam  ob- 
servet tenuissimam  nec  bibat  nimium.  Infantibus 
iam  ablactatis  optime  nutrix  idonea  respondet.  Ce- 
terum cura  eadem,  quae  gastritidis  acutae,  respecta 
quidem  infantis  aetate:  interne  praescribimus  par- 
vas doses  pulveris  aerophori,  interdum  quoque 
aquam  oxymuriaticam,  praeterea  plethora  praesente 
aliquot  hirudines.  Diarrhoea  in  vehemcutissima 
parva  clysmata  mucosa,  et  cum  sedes  sunt  fre- 
quentissimae,  tum  et  interne  et  in  clysmate  con- 
gruae doses  opii  usurpentur.  Fortasse  hic  quoque 
creosotum  non  sine  utilitate  porrigatur,  quotidie 
autem  duae  tantum  vel  tres  guttae,  optime  in  aqua 
aromatica,  veluti 

Kp.  Aquae  Menthae  pip.  ~ii. 

Creosot.  gtt.  ii. 

MDS.  bis  terve  quaque  hora  unum  cohlear 
minus.  — Transitus  in  gangraenam  obitum  affert  ce- 
lerrimum. 

VITA. 


Ego  Adolphus  Bienengraeber  Leitzka- 
viae,  foro  Saxonum,  natus  sum  die  VI.  m.  Junii  a. 
MDCCCXVI.  patre  Friderico  Guilelmo,  verbi 
divini  ministro,  matre  Christiana  egente  Kuech- 
ler.  Fidei  addictus  sum  evangelicae,  imbutusque 
litterarum  elementis  gymnasium  Vitebergense,  quod 
directore  clarissimo  Spitzner  florebat,  usque  ad  a. 
MDCCCXXXVIII.  frequentavi,  quo  maturitatis  testi- 
monio instructus,  tempore  vernali  almam  universita- 
tem Halensem  petii,  ubi  ab  III.  Geriach,  t.  t.  pro- 
rectore  magnifico,  inter  cives  academicos  receptus, 
studiosis  theologiae  adscriptus  sum.  Mense  autem 
Aprili  a.  insequentis,  cum  animum  meum  ad  artem 
medicam  applicuissem,  ab  111.  Friedlaender,  t.  t. 
ordinis  medicorum  decano  maxime  spectabili,  in  al- 
bum facultatis  medicae  relatus  sum.  Inde  ab  hoc 
tempore  scholis  interfui  hisce: 

III.  d’Alton  de  anatomia  et  de  arte  cadavera 
rite  dissecandi;  III.  de  Schlechtendal  de  bota- 
nice;  III.  Friedlaender  de  encyclopaedia,  de  me- 
thodologia  medica  et  de  materia  medica;  111.  Bur- 
meister  de  zoologia;  III.  Geriach  de  logice  et 
psychologia;  III.  Kaemtz  de  rebus  physicis;  111. 
Germar  de  mineralogia;  111.  Steinberg  de  che- 
mia; 111.  Krukenberg  de  pathologia  et  therapia 
tam  generali  quam  speciali;  111.  Blasius  de  chirurgia 


generali  et  speciali  et  de  aciurgia;  III.  Maier  de 
anatomia  pathologica.  Clinica  medica  et  chirurgica 
frequentavi III.  Blasius  et  Krukenberg.  — Tem- 
pore autem  autumnali  a.  MDCCCXL.  patre  dilectis- 
simo, quem  lugere  nunquam  desinam,  morte  mihi 
abrepto  coactus  sum,  ut  domum  redirem  et  res  do- 
mesticas totum  per  annum  administrarem.  — Vere  a. 
MDCCCXLIII.  in  hanc  almam  universitatem  Bero- 
linensem  me  contuli,  ubi  his  interfui  scholis:  III. 
J.  Mueller  de  physiologia  et  de  anatomia  compa- 
rata; Cei.  Kluge  de  arte  obstetricia.  Scholis  in- 
terfui clinicis  medicis  et  chirurgicis  nec  non  obstetri- 
ciis 111.  Juengken,  III.  Schoenlein,  Cei.  Rora- 
berg  et  Cei.  Kluge. 

Ouibus  viris  omnibus,  optime  de  me  meritis, 
maximas  ago  semperque  habebo  gratias. 

Jam  vero  tentaminibus,  tam  philosophico  quam 
medico,  et  examine  rigoroso  coram  Gratioso  Medi- 
corum Ordine  rite  superatis,  spero  fore  ut  summi  in 
medicina  honores  in  me  conferantur.  — 


THESES. 

1.  Generationem  aequivocam  nego. 

2.  In  inflammationibus  vis  vitalis  non  est  adaucta. 

3.  Delirium  tremens  in  potatoribus  a non  bibendo 
oritur. 

4.  Utrius  sexus  foetus  in  utero  sit,  cognoscere 
non  possumus. 


